CELEX: 62021TN0442
Language: mt
Date: 2021-07-23 00:00:00
Title: Kawża T-442/21: Rikors ippreżentat fit-23 ta’ Lulju 2021 – Thomas u Julien vs Il-Kunsill

11.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 412/14
            
         
      Rikors ippreżentat fit-23 ta’ Lulju 2021 – Thomas u Julien vs Il-Kunsill
      (Kawża T-442/21)
      (2021/C 412/15)
      Lingwa tal-kawża: il-Franċiż
      
         Partijiet
      
      
         Rikorrenti: Rhiannon Thomas (Londra, ir-Renju Unit), Michaël Julien (Weybridge, ir-Renju Unit) (rappreżentant: J. Fouchet, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla l-Ftehim dwar il-Kummerċ iffirmat fit-30 ta’ Diċembru 2020 mill-Kunsill tal-Unjoni Ewropea u l-Gvern Brittaniku u d-Deċiżjoni 2021/689 għall-iffirmar ta’ dan il-ftehim meħuda mill-Kunsill tal-Unjoni Ewropea fid-29 ta’ April 2021, sa fejn dawn japprovaw l-Artikolu Comprov16 u sa fejn ma jżommux fis-seħħ il-moviment liberu tal-Brittaniċi li għandhom rabtiet ta’ familja u ta’ patrimonju stretti fit-territorju tal-Unjoni Ewropea b’applikazzjoni tal-Artikolu VSTV 1;
               
            
                  —
               
               
                  tikkundanna lill-Unjoni Ewropea għall-ispejjeż kollha tal-proċedura, inklużi l-ispejjeż ta’ avukat li jammontaw għal EUR 5 000.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw żewġ motivi.
      
                  1.
               
               
                  L-ewwel motiv ibbażat fuq il-ksur tal-Istat tad-dritt mill-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (iktar ’il quddiem il-“Ftehim”). F’dan ir-rigward, ir-rikorrenti jsostnu li l-Artikolu COMPROV.16 ta’ dan il-ftehim jeskludi kważi d-dispożizzjonijiet kollha minn kull possibbiltà ta’ kontestazzjoni quddiem il-qrati u b’mod partikolari quddiem il-qorti tal-Unjoni.
               
            
                  2.
               
               
                  It-tieni motiv ibbażat fuq ksur tad-drittijiet fundamentali tal-persuni li żammew rabtiet ta’ familja u ta’ patrimonju stretti fl-Unjoni. Dan il-motiv huwa maqsum fi tliet partijiet.
                  
                              —
                           
                           
                              L-ewwel parti hija bbażata fuq il-ksur tad-drittijiet tar-rikorrenti għaċ-ċertezza legali sa fejn is-sitwazzjoni stabbli li minnha kienu gawdew b’mod paċifiku u mingħajr restrizzjonijiet matul għexur ta’ snin inbidlet f’sitwazzjoni instabbli.
                           
                        
                              —
                           
                           
                              It-tieni parti hija bbażata fuq il-ksur tal-prinċipju ta’ ugwaljanza, minħabba li l-Ftehim jassimila sitwazzjonijiet differenti ħafna, liema fatt iwassal għal diskriminazzjoni minħabba n-nazzjonalità.
                           
                        
                              —
                           
                           
                              It-tielet parti hija bbażata fuq il-ksur tal-prinċipju ta’ proporzjonalità sa fejn il-ftehim jikser il-konsegwenzi tal-obbligu ta’ visa għal residenza fit-tul fuq is-sitwazzjoni tar-rikorrenti, b’mod partikolari fir-rigward tal-ħajja privata u tal-familja tagħhom.